b'\n_START_ARTICLE_\nKasagi (1898)\n_START_SECTION_\nValmistus\n_START_PARAGRAPH_\nAlus tilattiin Yhdysvalloista William Cramp and Sonsilta Philadelphiasta osana vuoden 1896 hankintoja. Sen k\xc3\xb6li laskettiin 13. helmikuuta 1897, ja alus laskettiin vesille 18. tammikuuta 1898. Alus valmistui viel\xc3\xa4 samana vuonna 24. lokakuuta.\n_START_SECTION_\nPalvelus\n_START_PARAGRAPH_\nKasagi osallistui valmistumistaan seuranneena p\xc3\xa4iv\xc3\xa4n\xc3\xa4 jo ennen aseistamistaan Philadelphiassa Espanjan\xe2\x80\x93Yhdysvaltain sodan p\xc3\xa4\xc3\xa4tteeksi j\xc3\xa4rjestettyyn laivastokatselmukseen. Alus l\xc3\xa4hti marraskuussa 1898 Philadelphiasta Britteinsaarille, jossa sen aseistus asennettiin. Alus saapui Yokosukan laivastoalueelle 16. toukokuuta 1899 p\xc3\xa4\xc3\xa4llikk\xc3\xb6n\xc3\xa4\xc3\xa4n Yamashita Gentar\xc5\x8d._NEWLINE_Huhtikuussa 1900 ollessaan Kagoshimanlahdella sotaharjoituksissa, alus t\xc3\xb6rm\xc3\xa4si tihe\xc3\xa4ss\xc3\xa4 sumussa kauppalaivaan, joka joutui ajamaan matalikolle est\xc3\xa4\xc3\xa4kseen uppoamisensa. Kasagin saamat vauriot eiv\xc3\xa4t est\xc3\xa4neet jatkamasta harjoitusta. Boksarikapinan aikana vuonna 1900 alus suojasi Tianjiniin matkannutta joukkojenkuljetussaattuetta. Lis\xc3\xa4ksi aluksen miehist\xc3\xb6st\xc3\xa4 siirrettiin 52 merimiest\xc3\xa4 maihin tukemaan operaatioita._NEWLINE_Alus osallistui hein\xc3\xa4kuussa 1901 sotaharjoituksiin, joissa kuvattiin ulkovallan hy\xc3\xb6kk\xc3\xa4yst\xc3\xa4 Saseboon. Kuukautta my\xc3\xb6hemmin alus vieraili Iwaten kanssa Vladivostokissa.\n_START_SECTION_\nVen\xc3\xa4j\xc3\xa4n\xe2\x80\x93Japanin sota 1904\xe2\x80\x931905\n_START_PARAGRAPH_\nKasagi osallistui Ven\xc3\xa4j\xc3\xa4n\xe2\x80\x93Japanin sodan alussa Port Arthurin piirityksen valvontaan kuuluen amiraali Dewa Shiget\xc5\x8dn 3. risteilij\xc3\xa4laivueeseen, jonka mukana se hy\xc3\xb6kk\xc3\xa4si Port Arthuriin 9. helmikuuta. Maaliskuussa Kasagi ja Yshino siirrettiin amiraali Kamimura Hikonoj\xc5\x8dn osastoon, jonka teht\xc3\xa4v\xc3\xa4n\xc3\xa4 oli tulittaa Vladivostokia. Alus osallistui 14. toukokuuta miinaan ajaneen Hatsusen miehist\xc3\xb6n pelastamiseen, jolloin se pelasti 134 eloonj\xc3\xa4\xc3\xa4nytt\xc3\xa4._NEWLINE_Keltaisenmeren taistelussa 10. elokuuta alus kohtasi Ven\xc3\xa4j\xc3\xa4n keisarikunnan laivaston Poltavan. Taistelun j\xc3\xa4lkeen alus osallistui Askoldin ja Novikin takaa-ajoon. Tsushiman meritaistelussa alus oli 3. viirik\xc3\xb6n lippulaivana p\xc3\xa4\xc3\xa4llikk\xc3\xb6n\xc3\xa4\xc3\xa4n Yamaya Tanin. Taistelussa alukseen osui kranaatti vesirajan alapuolelle t\xc3\xa4ytt\xc3\xa4en kattilahuoneen ja hiilivaraston vedell\xc3\xa4 sek\xc3\xa4 surmaten yhden ja haavoittaen yhdeks\xc3\xa4\xc3\xa4 miehist\xc3\xb6nj\xc3\xa4sent\xc3\xa4. Alus joutui vet\xc3\xa4ytym\xc3\xa4\xc3\xa4n vaurion vuoksi taistelusta._NEWLINE_Alus siirrettiin vuonna 1910 koulutusteht\xc3\xa4viin, ja se teki pitk\xc3\xa4n koulutuspurjehduksen Havaijille 16. lokakuuta 1910 \xef\xbf\xbd\xe2\x80\x93 6. maaliskuuta 1911. Alus oli modernisoitavana vuonna 1912, jolloin sen kattilat vaihdettiin Miyabara-kattiloiksi. Ensimm\xc3\xa4isess\xc3\xa4 maailmansodassa Kasagi kuului Japanin 1. laivastoon, mutta siit\xc3\xa4 huolimatta se oli p\xc3\xa4\xc3\xa4osin koulutusteht\xc3\xa4viss\xc3\xa4._NEWLINE_Alus ajoi 20. hein\xc3\xa4kuuta 1916 kovassa myrskyss\xc3\xa4 karille matkatessaan Akitaan Honshun ja Hokkaidon v\xc3\xa4lisess\xc3\xa4 Tsugarunsalmessa. Aluksen runko repeytyi. Alus upposi 10. elokuuta, ja se poistettiin alusluettelosta 15. marraskuuta.'